
Text rozhodnutia
Súd: Krajský súd Bratislava Spisová značka: 5Sd/31/2012 Identifikačné číslo súdneho spisu: 1012200162 Dátum vydania rozhodnutia: 19. 03. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1012200162.6 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky V. L., bytom T. Š. XXX, prechodne bytom T. XXX/X, U. T. Y., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 6. decembra 2013 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 21. septembra 2011 odporkyňa podľa § 70 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o invalidný dôchodok z 12. augusta 2011. Rozhodla tak s odôvodnením, že podľa posudku posudkového lekára sociálneho poistenia, pobočky Sociálnej poisťovne Bratislava z 12. augusta 2011 navrhovateľka nie je invalidná podľa § 71 ods. 1 zákona č. 461/2003 Z.z., lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť je u navrhovateľky 25%. Rozhodnutím číslo XXX XXX XXXX X A.o dňa 11. decembra 2013 odporkyňa zrušila rozhodnutie číslo XXX XXX XXXX X zo dňa 21. septembra 2011 o zamietnutí žiadosti o invalidný dôchodok s odôvodnením, že zdravotný stav navrhovateľky bol opätovne posúdený a podľa lekárskej správy posudkového lekára sociálneho poistenia z 20.11.2013 navrhovateľka bola uznaná za invalidnú podľa § 71 ods. 1 zákona č. 461/2003 Z.z. o sociálnom poistení, miera poklesu schopnosti vykonávať zárobkovú činnosť bola stanovená na 45% od 15. marca 2012. Rozhodnutím číslo XXX XXX XXXX X zo dňa 6. decembra 2013 odporkyňa podľa § 70 ods. 1 a § 82 ods. 2 zákona č. 461/2003 Z.z. o sociálnom poistení v znení neskorších predpisov priznala navrhovateľke od 15. marca 2012 invalidný dôchodok v sume 50,50 eur mesačne, zvýšený od 1. januára 2013 na sumu 56,40 eur mesačne a od 1. januára 2014 na sumu 60,90 eur mesačne. Rozhodla tak s odôvodnením, že podľa posudku posudkového lekára Sociálnej poisťovne, pobočka Bratislava zo dňa 20.11.2013 navrhovateľka je invalidná podľa § 71 ods. 1 zákona č. 461/2003 Z.z. Miera poklesu schopnosti vykonávať zárobkovú činnosť u navrhovateľky je 45%. Navrhovateľka návrhom zo dňa 28.9.2011 žiadala preskúmať rozhodnutie odporkyne číslo XXX XXX XXXX X zo dňa 21. septembra 2011 a uviedla, že bola v apríli 2011 a opakovane od augusta 2011 hospitalizovaná na mozgový infarkt. Poukazovala na to, že má postihnutú pravú ruku a nohu a musí sa o ňu starať manžel. Jej zdravotný stav jej nedovoľuje sa zamestnať. Navrhovateľka návrhom zo dňa 10.1.2014 žiadala preskúmať rozhodnutie odporkyne číslo XXX XXX XXXX X zo dňa 6. decembra 2013 a namietala, že jej nebola zhodnotená starostlivosť o päť detí, z ktorých bolo jedno ťažko choré, a preto nemohla pracovať. Opakovane poukazovala na to, že dvakrát prekonala mozgovú príhodu, nemôže si nájsť prácu a priznaný invalidný dôchodok jej nestačí ani na lieky. Krajský súd preskúmal napadnuté rozhodnutie číslo XXX XXX XXXX X zo dňa 6. decembra 2013 podľa § 250l a nasl. O.s.p., prejednal návrhy navrhovateľky zo dňa 28.9.2012 a 10.1.2014 a dospel k záveru, že návrhy nie sú dôvodné. Krajský súd vykonal dokazovanie výsluchom účastníkov, posudkom posudkového lekára Sociálnej poisťovne pobočky Bratislava zo dňa 12.8.2011, posudkom posudkového lekára Sociálnej poisťovne ústredie Bratislava zo dňa 31.1.2012, doplňujúcimi odbornými vyjadreniami posudkového lekára Sociálnej poisťovne ústredie Bratislava zo dňa 5.9.2012, 29.4.2013 a 20.11.2013, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa § 63 ods. 1 cit. zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor. Podľa § 82 ods. 2 cit. zákona dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky zistených podľa odseku 1. Percento zvýšenia dôchodkovej dávky sa ustanoví opatrením, ktoré vydá ministerstvo podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Dôchodkové dávky, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania. Podľa § 1 opatrenia Ministerstva práce, sociálnych vecí a rodiny Slovenskej republiky č. 344/2011 Z.z., ktorým sa ustanovuje percento zvýšenia dôchodkovej dávky v roku 2012 dôchodkové dávky v roku 2012 sa zvyšujú o 3,3%. Podľa § 1 písm. g) opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013 dôchodková dávka v roku 2013 sa zvyšuje takto: invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% o 5,90 eura. Podľa § 1 písm. g) opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014 dôchodková dávka v roku 2014 sa zvyšuje takto: invalidný dôchodok priznaný z dôvodu poklesu schopnosti vykonávať zárobkovú činnosť najviac o 70% o 4,50 eura. Po podaní žiadosti o invalidný dôchodok boli zdravotný stav a pracovná schopnosť navrhovateľky preskúmané posudkovým lekárom Sociálnej poisťovne pobočka Bratislava, ktorý v posudku zo dňa 12.8.2011 uviedol, že navrhovateľka trpí na choroby a to prechodné mozgové ischemické ataky a esenciálnu hypertenziu. Konštatoval, že navrhovateľka je pre vysoký krvný tlak v dlhodobej liečbe u internistu. V apríli 2011 bola hospitalizovaná pre kolapsový stav, cefaleu, akcelerovanú hypertenziu, celkovú slabosť nôh a nauzeu. Bola diagnostikovaná tranzitorná cievna mozgová príhoda s prechodnou ischémiou. CT mozgu nepotvrdilo žiadne ložisko a paretické príznaky sú ľahkého stupňa. Rozhodujúcim zdravotným postihnutím u navrhovateľky sú stavy po cievnych mozgových príhodách, ľahké formy (kapitola VI., oddiel A, položka 9.a) prílohy č. 4 zákona č. 461/2003 Z.z. o sociálnom poistení), kde mieru poklesu schopnosti vykonávať zárobkovú činnosť stanovil na 15%. Pre iné zdravotné postihnutie a to hypertenziu II. (kapitola IX., oddiel A, položka 10.b) prílohy č. 4 zákona č. 461/2003 Z.z. o sociálnom poistení) zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 25%. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Posudkový lekár Sociálnej poisťovne ústredie Bratislava v posudku zo dňa 31.12.2012 uviedol, že navrhovateľka trpí na choroby a to prechodné mozgové ischemické ataky, esenciálnu - primárnu hypertenziu II. - III. št. podľa WHO, exogénnu obezitu ťažšieho stupňa, kombinovanú poruchu metabolizmu tukov, neklasifikovanú, chronickú obličkovú nedostatočnosť, neklasifikovanú, syndróm dráždivého kašľa podľa dokumentácie, chronický abúzus nikotínu a hepatopatiu - poškodenie pečene neklasifikovanú. Konštatoval, že u navrhovateľky je anamnéza primárneho interného ochorenia - choroba vysokého krvného tlaku na ktorú sa lieči šesť rokov. V apríli 2011 bola prijatá na interné oddelenie pre zvýšené hodnoty tlaku krvi a kolapsový stav, po vykonaní všetkých dostupných paraklinických vyšetrení a neurologického vyšetrenia bol stav uzatvorený ako ložisková prechodná ischemická ataka v ľavej hemisfére. CT vyšetrenie nepotvrdilo krvácanie v danej lokalite a po aplikovaní forsírovanej infúznej liečby navrhovateľka bola po troch dňoch prepustená do ambulantnej starostlivosti. Navrhovateľka bola v auguste 2011 opäť prijatá pre uvedené ťažkosti na interné oddelenie. Opätovne realizované CT mozgu nepotvrdilo známky čerstvých ložiskových zmien v zmysle krvácania a stav bol uzatvorený ako možná TIA. V diagnostickom závere je údaj o stredne ťažkej až ťažkej hemiparéze akcentovanej na pravej nohe. Opakované závratové stavy boli pri kombinovanej etiológii - hypotenzia, prejavy VBI a možný cervikokraniálny syndróm. Rozhodujúcim zdravotným postihnutím u navrhovateľky sú stavy po cievnych mozgových príhodách, ľahké formy (kapitola VI., oddiel A, položka 9.a) prílohy č. 4 zákona č. 461/2003 Z.z. o sociálnom poistení), kde mieru poklesu schopnosti vykonávať zárobkovú činnosť stanovil na 15%. Pre iné zdravotné postihnutie a to hypertenziu II., ľahké orgánové zmeny (kapitola IX., oddiel A, položka 10.b) prílohy č. 4 zákona č. 461/2003 Z.z. o sociálnom poistení) zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 25%. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení, Navrhovateľka pri výsluchu v súdnom konaní zotrvala na podanom návrhu a doložila nové lekárske nálezy. Súd doplnil dokazovanie zadovážením si odborného vyjadrenia posudkového lekára Sociálnej poisťovne ústredie Bratislava, ktorý dňa 5.9.2012 za prítomnosti prísediaceho lekára neurológa po vyhodnotení doložených nových lekárskych nálezov a to psychiatrického vyšetrenia zo dňa 15.3.2012, cievneho vyšetrenia zo dňa 23.3.2012, očného vyšetrenia zo dňa 15.3.2012, kožného vyšetrenia zo dňa 2.4.2012, interného vyšetrenia zo dňa 12.3.2012 a 12.3.2012, rehabilitačného vyšetrenia zo dňa 28.4.2011, prepúšťacej správy z interného oddelenia od 3.4.2011 do 7.4.2011 a od 5.7.2011 do 7.7.2011 a neurologického vyšetrenia zo dňa 28.6.2012 z neurologického a posudkového hľadiska konštatoval, že uvedené lekárske vyšetrenia nepotvrdili zhoršenie zdravotného stavu navrhovateľky. Uviedol, že v zostatkovom neurologickom náleze nie je rozvinutý obraz ani stredne - ťažkej hemiparézy, navrhovateľka je plne mobilná a opakované hospitalizácie preukázali iba prechodné nedokrvenie mozgu a nie kompletnú mozgovú príhodu. CT vyšetrenie ako aj sonografické vyšetrenie krčných ciev bolo negatívne. T.č. na pravej polovici tela, najmä na pravej ruke nie sú prejavy ani stredne - ťažkého neurologického postihnutia a navrhovateľka je plne mobilná. Navrhovateľka je kardiopulmonálne kompenzovaná, hodnoty tlaku krvi sú účelnou liečbou v norme a nejedná sa o chorobu vysokého krvného tlaku v III. štádiu podľa WHO, pretože nie sú potvrdené orgánové komplikácie pri danom štádiu a očné a nefrologické vyšetrenia potvrdili zmeny na cievnom systéme iba I. stupňa. Sonografické vyšetrenie srdca nepotvrdilo hypertrofiu ľavej komory, funkcia tejto komory je v norme, neboli potvrdené žiadne prejavy pľúcnej hypertenzie a taktiež chlopňový aparát je bez postihnutia. Poruchy metabolizmu tukov, syndróm dráždivého kašľa a chronický zápal priedušiek sú na podklade chronického abúzu nikotínu a sú posudkovo nezávažné. Psychiatrické vyšetrenie zo dňa 15.3.2012 je bez patológie. Posudkový lekár sa nestotožnil s diagnostickým záverom, že u navrhovateľky sa jedná o organickú úzkostnú poruchu, nakoľko navrhovateľka by musela prekonať závažné neurologické ochorenia ako napr. opakované mozgové príhody. Zotrval na posudkovom závere uvedenom v posudku zo dňa 31.1.2012. Posudkový lekár Sociálnej poisťovne ústredie Bratislava v doplňujúcom odbornom vyjadrení zo dňa 29.4.2013 po vyhodnotení nových lekárskych nálezov a to interného vyšetrenia zo dňa 4.10.2012, 17.2.2013 a 24.1.2012, cievneho vyšetrenia zo dňa 23.3.2012, chirurgického vyšetrenia zo dňa 16.2.2013, 4.11.2012, 18.11.2012, 17.11.2012 a 6.11.2012, kožného vyšetrenia zo dňa 18.10.2012 a 3.12.2012, fotokópie „záznamu o zhodnotení zdravotného stavu osoby“ s nečitateľným dátumom a hematologického vyšetrenia zo dňa 2.10.2012 konštatoval, že z posudkového a klinického hľadiska uvedené odborné vyšetrenia nezdokladovali zhoršenie zdravotného stavu navrhovateľky. Zotrval na posudkovom závere uvedenom v posudku zo dňa 31.1.2012 a 5.9.2012. Posudkový lekár Sociálnej poisťovne ústredie Bratislava v posudku zo dňa 20.11.2013 za prítomnosti prísediaceho lekára internistu a za osobnej účasti navrhovateľky uviedol, že navrhovateľka trpí na choroby a to depresívne epizódy, prechodné mozgové ischemické ataky, esenciálnu - primárnu hypertenziu II. - III. st. podľa WHO, exogénnu obezitu ťažkého stupňa, kombinovanú poruchu metabolizmu tukov, neklasifikovanú, chronickú obličkovú nedostatočnosť, neklasifikovanú, syndróm dráždivého kašľa podľa dokumentácie, chronický abúzus nikotínu a hepatopatiu - poškodenie pečene, neklasifikovanú. Po vyhodnotení nových lekárskych nálezov, ktoré navrhovateľka doložila a to neurologického vyšetrenia zo dňa 24.4.2013, ortopedického vyšetrenia zo dňa 26.8.2013, interného vyšetrenia zo dňa 25.4.2013, vyšetrenia všeobecným lekárom zo dňa 25.4.2013, psychiatrického vyšetrenia zo dňa 15.3.2012, neurologického vyšetrenia zo dňa 18.7.2013, vyšetrenia zo dňa 16.8.2013, očného vyšetrenia zo dňa 14.8.2013 a RTG vyšetrenia oboch kolien, coxy, L chrbtice boč. zo dňa 16.8.2013 a po zhodnotení kompletnej posudkovej spisovej dokumentácie z posudkového a interného hľadiska konštatoval, že navrhovateľka od roku 2011 po dvakrát prekonanej ischemickej atake bola veľmi podráždená, úzkostná, depresívna, mávala závratovité stavy, pocity slabosti, poruchy spánku a bola jej doporučená liečba Lexaurinom. Psychiatrické vyšetrenia zo 15.3.2012 je so záverom, že sa jedná o organickú úzkostnú poruchu po prekonaných TIA, navrhovateľka je bez porúch vnímania, s úzkostným ladením a s myslením s depresívnymi obsahmi, je bez kognitívneho deficitu. Organicita nebola potvrdená psychologickým vyšetrením. V popredí polymorfných subjektívnych ťažkostí dominujú prejavy depresívnych epizód, úzkostí a porúch spánku. Rozhodujúcim zdravotným postihnutím u navrhovateľky sú poruchy nálad (depresívne, periodické) stredne ťažké formy (kapitola V., položka 3.a) prílohy č. 4 zákona č. 461/2003 Z.z. o sociálnom poistení), kde mieru poklesu schopnosti vykonávať zárobkovú činnosť stanovil na 35%. Pre iné zdravotné postihnutie a to ostatné ochorenia (interné a neurologické ochorenia, ktoré by ako samostatné jednotky nepodmieňovali uznanie invalidity), zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 45%. Dátum vzniku invalidity stanovil od 15.3.2012, t.j. dňom psychiatrického vyšetrenia. Navrhovateľka je invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Môže vykonávať nie psychicky a fyzicky namáhavú prácu, práce sedavého charakteru napr. v studenej kuchyni, ľahké verejnoprospešné práce. Na základe tohto posudku odporkyňa vydala rozhodnutie číslo XXX XXX XXXX X zo dňa 11. decembra 2013, ktorým zrušila rozhodnutie číslo XXX XXX XXXX X zo dňa 21. septembra 2011 o zamietnutí žiadosti o invalidný dôchodok a dňa 6. decembra 2013 vydala rozhodnutie číslo XXX XXX XXXX X, ktorým podľa § 70 ods. 1 a § 82 ods. 2 zákona č. 461/2003 Z.z. o sociálnom poistení v znení neskorších predpisov priznala navrhovateľke od 15. marca 2012 invalidný dôchodok v sume 50,50 eur mesačne, zvýšený od 1. januára 2013 na sumu 56,40 eur mesačne a od 1. januára 2014 na sumu 60,90 eur mesačne. Navrhovateľka sa na pojednávanie súdu dňa 19.3.2014 napriek riadnemu predvolaniu nedostavila, svoju neúčasť na ňom neospravedlnila a ani nepožiadala o jeho odročenie, hoci bola o termíne pojednávania riadne a s dostatočným predstihom upovedomená, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jej neprítomnosti. Zástupkyňa odporkyne vzhľadom na zhodné závery posudkových lekárov ako aj doplňujúce zhodnotenie novších lekárskych nálezov žiadala rozhodnutie číslo XXX XXX XXXX X zo dňa 6. decembra 2013 ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľkou uvádzané ťažkosti a vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky a pôvodne aj za účasti odborného prísediaceho lekára so špecializáciou neurológia zhodne určili, že rozhodujúcim zdravotným postihnutím u navrhovateľky sú stavy po cievnych mozgových príhodách, ľahké formy (kapitola VI., oddiel A, položka 9.a) prílohy č. 4 zákona č. 461/2003 Z.z. o sociálnom poistení), kde mieru poklesu schopnosti vykonávať zárobkovú činnosť stanovili na 15%. Pre iné zdravotné postihnutie a to hypertenziu II., ľahké orgánové zmeny (kapitola IX., oddiel A, položka 10.b) prílohy č. 4 zákona č. 461/2003 Z.z. o sociálnom poistení) zvýšili percentuálnu mieru o 10%, takže celková miera poklesu schopnosti vykonávať zárobkovú činnosť predstavovala 25%. Posudkový lekár Sociálnej poisťovne ústredie Bratislava za účasti odborného lekára internistu a za osobnej účasti navrhovateľky po vyhodnotení nových lekárskych nálezov v posudku zo dňa 20.11.2013 ako rozhodujúce zdravotné postihnutie u navrhovateľky stanovil poruchy nálad (depresívne, periodické) stredne ťažké formy (kapitola V., položka 3.a) prílohy č. 4 zákona č. 461/2003 Z.z. o sociálnom poistení), kde mieru poklesu schopnosti vykonávať zárobkovú činnosť stanovil na 35%. Pre iné zdravotné postihnutie a to ostatné ochorenia (interné a neurologické ochorenia, ktoré by ako samostatné jednotky nepodmieňovali uznanie invalidity), zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 45%. Navrhovateľka od roku 2011 po dvakrát prekonanej ischemickej atake bola veľmi podráždená, úzkostná, depresívna, mávala závratovité stavy, pocity slabosti, poruchy spánku a bola jej doporučená liečba Lexaurinom. Psychiatrické vyšetrenie zo 15.3.2012 je so záverom, že sa jedná o organickú úzkostnú poruchu po prekonaných TIA, navrhovateľka je bez porúch vnímania, s úzkostným ladením a s myslením s depresívnymi obsahmi, je bez kognitívneho deficitu. Organicita nebola potvrdená psychologickým vyšetrením. U navrhovateľky v popredí polymorfných subjektívnych ťažkostí dominujú prejavy depresívnych epizód, úzkostí a porúch spánku. Dátum vzniku invalidity stanovil od 15.3.2012, t.j. dňom psychiatrického vyšetrenia. Zistenia posudkových lekárov neboli spochybnené ani v súdnom konaní. Závery posudkov posudkových lekárov ako aj doplňujúce odborné vyjadrenie posudkového lekára Sociálnej poisťovne ústredie Bratislava zo dňa 5.9.2012, ktorý hodnotil zdravotný stav navrhovateľky aj za účasti prísediaceho odborného lekára neurológa a zo dňa 29.4.2013, ako aj posudok posudkového lekára Sociálnej poisťovne ústredie Bratislava zo dňa 29.4.2013, ktorý hodnotil zdravotný stav navrhovateľky aj za účasti prísediaceho lekára internistu sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Výšku invalidného dôchodku navrhovateľky odporkyňa určila v súlade s ust. § 73 ods. 2 zákona č. 461/2003 Z.z. o sociálnom poistení v znení neskorších predpisov ako súčin priemerného osobného mzdového bodu 0,4140; 26,6357 rokov obdobia dôchodkového poistenia a pripočítaného obdobia, percentuálneho poklesu schopnosti vykonávať zárobkovú činnosť 45% a aktuálnej dôchodkovej hodnoty platnej k 15. marcu 2012 9,8182 eur, čo predstavuje sumu invalidného dôchodku 48,80 eur mesačne. K tejto sume patrí zvýšenie o 3,3%, t.j. o 1,70 eur mesačne (§ 82 zákona č. 461/2003 Z.z. v znení neskorších predpisov), čo prestavuje sumu 50,50 eur mesačne. Suma invalidného dôchodku sa ďalej zvýšila od 1. januára 2013 o 5,90 eur mesačne na 56,40 eur mesačne a od 1. januára 2014 o 4,50 eur mesačne na sumu 60,90 eur mesačne. Navrhovateľke bola doba zamestnania a výška zárobkov hodnotená podľa evidenčných listov dôchodkového zabezpečenia o dobe zamestnania a zárobku, ktoré sú vystavované zamestnávateľskou organizáciou a táto organizácia zodpovedá za správnosť evidenčných podkladov. Evidenčné listy dôchodkového zabezpečenia (poistenia) sú podkladom pre odporkyňu pre hodnotenie doby zamestnania a zárobku. Navrhovateľke bola zhodnotená aj doba starostlivosti o deti v celom rozsahu. Zo zisteného skutkového stavu súd mal za to, že odporkyňa pri priznaní invalidného dôchodku navrhovateľky a jeho výpočte nepochybila a postupovala správne podľa citovaných zákonných ustanovení. Krajský súd preto z vyššie uvedených dôvodov napadnuté rozhodnutie číslo XXX XXX XXXX X zo dňa 6. decembra 2013 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1012200162.6 (dáta aktuálne k 9. 11. 2026). Záväzné je znenie zverejnené súdom.




